તેમણે જયારે વિદ્યાલયનો પ્રારંભ કર્યો ત્યારે રવીન્દ્રનાથ ઠાકુર તેમને એમ વિચારીને મળવા ગયા કે બ્રિટનથી આવેલાં છે એટલે એમની પાસે પોતાની પુત્રી સારું અંગ્રેજી શિક્ષણ મેળવી શકશે. પણ નિવેદિતાએ નમ્રપણે સ્પષ્ટ વાત કરી કે પોતે તો માતૃભાષામાં જ કેળવણી આપશે. એક વખત અંગ્રેજી શબ્દ Lineનો બંગાળી ભાષામાં તેઓ અર્થ શોધી રહ્યાં હતાં. પોતાની વિદ્યાર્થિનીઓને પણ પૂછ્યું. બધાં વિચારમાં પડી ગયાં. છેવટે એક વિદ્યાર્થિનીને યાદ આવ્યું અને એ બોલી, “રેખા.’ ને તરત નિવેદિતા ખુશ થઈ ગયાં. પછી તેમણે સહુને માતૃભાષાને મહત્વ આપી તેનો આદર કરવાની સાથે વ્યવહારમાં અપનાવવા સમજાવ્યું. આમ તેમનામાં ભારતીય કે સ્વદેશી શિક્ષણ કેવળ આદર્શ કે વિચારો પૂરતું જ હતું એવું નહોતું, પણ વ્યવહારમાં પણ એટલું જ રસાયેલું હતું. અહીં તો આપણે ફક્ત આચમન જ કર્યું છે પણ, એમના ઉપલબ્ધ વિશાળ ચિંતનનો આસ્વાદ ચોક્કસ પ્રેરક બની રહેશે.